Michael, Dei gratia Senonensis archiepiscopus, omnibus ad quos littere presentes pervenerint, in Domino salutem. Noverint universi, presentes pariter et futuri, quod cum nobis intimatum fuisset novalia fieri in parrochia de Floriniaco, quia novalium decime ad jus ecclesiasticum specialiter pertinere dinoscuntur, et nostra interest per diocesim nostram hujusmodi decimas certis possessoribus assignare; considerantes omnem antiquam decimam prefate parrochie, tam grossam quam minutam, propriam esse canonicorum altaris Sancti-Johannis, quorum est ipsa ecclesia Floriniaci, necnon et monachorum Beate-Marie de porta Sancti-Leonis et monialium de Pomereto, concessimus eisdem canonicis monachis et monialibus omnem decimam novalium, tam cultorum quam colendorum, infra terminos memorate parrochie, jure perpetuo possidendum. Quod ut ratum maneat et inconcussum, presentem cartam sigilli nostri munimine fecimus roborari. Actum, anno incarnati Verbi Mº Cº XCº quinto.